*Par iepirkumu procedūras “Ģeogrāfiski atdalīta datu centra (Stretched cluster) risinājuma iegāde, ieviešana un uzturēšana” (ID Nr. RS 2024/50) nolikuma prasībām*

Rīgas pašvaldības sabiedrības ar ierobežotu atbildību „Rīgas satiksme” (turpmāk – Pasūtītājs) Iepirkuma komisija no iespējamā pretendenta ir saņēmusi vēstuli ar lūgumu sniegt atbildi uz jautājumu par iepirkuma procedūras “Ģeogrāfiski atdalīta datu centra (Stretched cluster) risinājuma iegāde, ieviešana un uzturēšana” (ID Nr. RS 2024/50) (turpmāk – iepirkuma procedūra) nolikuma prasībām.

**Jautājums:**

Lūdzam izteikt iepirkuma procedūras “Ģeogrāfiski atdalīta datu centra (Streched cluster) risinājuma iegāde, ieviešana un uzturēšana” (Id. Nr. RS/2024/50) nolikuma, 5. pielikuma “Līguma projekts”, 6.7 punktu šādā redakcijā:

“6.7. Piegādātājam vai tā piegādāto Iekārtu ražotājam jānodrošina, ka Iekārtās rezerves daļas (ja tādas Iekārtai ir paredzētas) būs pieejamas atbilstoši līgumā norādītajam ražotāja garantijas un atbalsta periodam – 5 gadus no iekārtu iegādes brīža.”

Norādām, ka iepirkuma priekšmets paredz 5 gadu garantiju un ražotāja atbalstu. Lūdzam ņemt vērā arī to, ka Piegādātājs nav Ražotājs un nevar uzņemties atbildību par ražotāja iespējām nodrošināt rezerves daļas pēc 5 gadu termiņa beigām.

**Atbilde:**

Iepirkuma komisija paskaidro, ka Sabiedrisko pakalpojumu sniedzēju iepirkumu likuma (turpmāk – Likums) 28.panta pirmā daļa nosaka, ka “*Sabiedrisko pakalpojumu sniedzējs, sagatavojot iepirkumu, ņem vērā saskaņā ar šā panta otro daļu noteiktās prasības*”, vienlaikus Likuma 28.panta otrā daļa nosaka, ka “*Ministru kabinets nosaka zaļā publiskā iepirkuma principus, prasības un to piemērošanas kārtību, preču, pakalpojumu un būvdarbu grupas, kurām piemēro zaļā publiskā iepirkuma prasības, piedāvājuma izvērtēšanas kritērijus, iepirkuma līguma izpildes noteikumus un kontroles kārtību*”. Savukārt 2017.gada 20.jūnija Ministru kabineta noteikumiem Nr.353 “Prasības zaļajam publiskajam iepirkumam un to piemērošanas kārtība” (turpmāk –ZPI noteikumi) nosaka zaļā iepirkuma prasības un kritērijus, kurus izmanto to būvdarbu, preču un pakalpojumu publiskajā iepirkumā, kam obligāti jāpiemēro zaļais iepirkums.

Saskaņā ar minēto, Pasūtītāja iepirkuma priekšmets ietver preces, kuru iegādei obligāti jāpiemēro zaļais iepirkums (ZPI noteikumu 1. pielikuma 3. un 3.2.punkts).

Iepirkuma procedūras nolikuma 5.pielikuma 6.7.punkta prasība ir noteikta saskaņā ar 2017.gada 20.jūnija Ministru kabineta noteikumu Nr.353 “Prasības zaļajam publiskajam iepirkumam un to piemērošanas kārtība” 1.pielikuma 3.2.punktā noteikto prasību “4. REZERVES DAĻU NEPĀRTRAUKTA PIEEJAMĪBA”, kura nosaka, ka “*Piegādātājam vai ražotājam Līgumā ir jāgarantē, ka rezerves daļas būs pieejamas vismaz trīs gadus pēc preces ražotāja vai piegādātāja noteiktā garantijas termiņa beigām*”.

Ņemot vērā minēto, Iepirkuma komisija neveiks grozījumus iepirkuma procedūras nolikumā.

Iepirkumu komisijas priekšsēdētāja K. Meiberga